ক্ষুদে ঢেকিশাক
ক্ষুদে ঢেকিশাক বা পানিশাক (ইংরেজি: Water Hornfern, water sprite, Indian fern, water fern, oriental waterfern), (বৈজ্ঞানিক নাম: Ceratopteris thalictroides) হচ্ছে Ceratopteris গণের একটি ফার্ন প্রজাতি। ক্ষুদে ঢেকিশাকের পাতা দ্বিরূপ। নিচের পাতাগুলো বন্ধ্যা, এতে স্পোরাঞ্জিয়াম হয় না। উপরের দিকের উর্বর পাতায় স্পোরাঞ্জিয়াম সৃষ্টি হয়। স্পোরাঞ্জিয়াম আলাদা আলাদা থাকে অর্থাৎ সোরাস সৃষ্টি করে না। বন্ধ্যা পাতাগুলো আনুভূমিকভাবে বা কিছুটা শায়িত ধরনের হয়। উর্বর পাতাগুলো খাড়া বা উল্লম্বভাবে থাকে। উর্বর পাতার খণ্ডগুলো সরু হওয়ায় একে হর্ণ বা প্রশাখার মত দেখায়, অপরপক্ষে বন্ধ্যাপাতা চওড়া ধরনের হয়। পানিতে ভাসমান অবস্থায় জন্মিলে বন্ধ্যা পাতাগুলো বেশ প্রশস্ত ও বড় আকারের হয়।